Opdateret klokken 12.47 med nye oplysninger fra Nordjyllands Politi. En frontalt sammenstød kostede tirsdag morgen klokken 8.15 en 61-årig kvinde livet, da hun sammen med sin mand kørte frontalt ind i en lastbil på hovedvej 40 mellem Ålbæk og Hulsig - den eneste vej til og fra Skagen. Ulykken skete omkring to-en-halv kilometer syd for Hulsig. Kvinden var fører af en varevogn, hvori hendes 63-årige ægtemand var passager. Af ukendte årsager kom varevognen over i modsatte vejbane, hvor den kolliderede med en modkørende lastbil. - Vidner på stedet fortæller, at varebilen pludselig svinger over i lastbilens vejbane og rammer den frontalt, fortæller vagtchef ved Nordjyllands Politi Torben Larsen. Den 61-årige fører af varevognen er afgået ved døren. Hendes 63-årige mand er svært tilskadekommen. Vagtchefen har endnu ikke modtaget oplysninger fra Aalborg Universitetshospital omkring hans nuværende tilstand. De pårørende er underrettet. En bilinspektør har lavet tekniske undersøgelser omkring ulykkesstedet for at finde en forklaring på, hvad der skete. Kø i flere timer Da hovedvej 40 er den eneste vej ind og ud af Skagen, skabte det tirsdag formiddag en længere kø, da vejen var spærret i omkring to timer. -	Trafikken glider nu igen, men Falck arbejder stadig på stadig. Lastbilens anhænger bakser de lidt med at få væk fra vejen, så den stikker omkring en meter ud på kørebanen, så kør forsigtigt forbi deroppe. Vi har en patrulje på stedet til at hjælpe folk sikkert forbi ulykken, oplyser vagtchef Torben Larsen. Da de tilskadekomne skulle fragtes til Aalborg Universitetshospital, foregik det med politieskorte. Her bad Nordjyllands Politi om øvrige bilisters. hjælp med at give plads til ambulancen og forsøge at give plads til redningsarbejdet ved og omkring ulykken.
Hovedvej 40 mellem Ålbæk og Hulsig var tirsdag formiddag spærret i et par timer efter et alvorligt færdselsuheld, der indtil videre har kostet en kvinde livet. Kvindens ægtemand blev svært kvæstet.